**INFORMATÍVNY DOKUMENT**

Všeobecné upozornenie!!!

Tu uvedené zmluvné podmienky sú iba informatívneho charakteru. Verejný obstarávateľ môže zmluvné podmienky meniť a prispôsobovať podľa svojich skutočných potrieb v čase vyhlasovania jednotlivých výziev na predkladanie ponúk v rámci zriadeného DNS. Konkrétne zmluvné podmienky tak budú súčasťou každej jednotlivo vyhlásenej výzvy na predkladanie ponúk.

**Zmluva o mlčanlivosti a ochrane dôverných informácií (NDA)**

uzavretá podľa ust. § 269 ods. 2 a § 271 zákona č. 513/1991 Zb. Obchodného zákonníka v platnom znení

medzi:

 číslo zmluvy: 2022/092

**Zmluvné strany:**

**Slovenská republika zastúpená Ministerstvom financií SR**

so sídlom Štefanovičova 5, 817 82 Bratislava,

IČO: 00151742,

IČ DPH: nie je platcom DPH

zastúpená: Veronika Gmiterko, MBA, generálna tajomníčka služobného úradu

Bankové spojenie: Štátna pokladnica, IBAN: SK59 8180 0000 0070 0000 1400

ďalej aj ako „Objednávateľ“, a

**dodávateľ XY.**

so sídlom .....................

IČO................, DIČ...................., IČ DPH......................,

Spoločnosť zapísaná: ..................

Konateľ: ....................

Bankové spojenie: ........................,

ďalej aj ako „dodávateľ“ alebo ,,prijímajúca strana“

ďalej spoločne len „Strany“ a samostatne „Strana“

1. **PREAMBULA**
2. Z dôvodu zabezpečenia maximálnej dôvernosti informácií získaných v súvislosti so vzájomnými rokovaniami a ďalšou spoluprácou v rámci plnenia úloh vyplývajúcich zo **Zmluvy na zabezpečenie služieb IT špecialistov pre potreby MF SR** č. ........(ďalej len „predmet plnenia“) uzavretej na základe výsledku verejného obstarávania po splnení postupov zadávania zákazky – podľa zákona č. 343/2015 Z.z. o verejnom obstarávaní a doplnení niektorých zákonov v znení neskorších predpisov (ďalej ako „Zmluva“), nariadenia Európskeho parlamentu a rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), zákona č.18/2018 Z. z. o ochrane osobných údajov a o zmene a doplnení niektorých zákonov, zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení nesk. Predpisov, vyhláškou Úradu podpredsedu vlády Slovenskej republiky pre investície a informatizáciu č. 78/2020 Z. z. o štandardoch pre informačné technológie verejnej správy a vyhláškou č. 179/2020 Z. z. ktorou sa ustanovuje spôsob kategorizácie a obsah bezpečnostných opatrení informačných technológií verejnej správy, zákona č. 69/2018 Z. z. o kybernetickej bezpečnosti a o zmene a doplnení niektorých zákonov a s tým súvisiacich požiadaviek vyplývajúcich zo Zmluvy, pri ktorej Objednávateľ môže odovzdať a/alebo sprístupniť informácie/dáta dôverného charakteru a v záujme ochrany týchto informácií/dát, uzatvárajú Strany túto Zmluvu o mlčanlivosti a ochrane dôverných informácií (ďalej v texte ako „**Dohoda**“), v rámci ktorej Objednávateľ poskytne informácie/dáta v zmysle ustanovenia § 17 a § 271 Obchodného zákonníka Prijímajúcej strane (ďalej ako „**dôverné informácie**“).
	1. Predmet a účel Dohody

Predmetom tejto Dohody je ochrana dôverných informácií pred ich prezradením tretej osobe, prípadne ich použitím pre vlastné potreby spoločnosti **xy** v rozpore s ich pôvodným účelom.

Účelom tejto Dohody je predovšetkým, no nie len, stanovenie podmienok ochrany informácií/dát, ktoré môže Objednávateľ odovzdať alebo sprístupniť Prijímajúcej strane, a to bez ohľadu na formu takto
poskytnutých a/alebo sprístupnených informácií. Účelom poskytnutia a/alebo sprístupnenia informácií/dát
podľa tejto Dohody je zachovanie mlčanlivosti a ochrana dôvernosti informácií/dát, o ktorých sa Prijímajúca strana dozvedela najmä, nie však výlučne pri  poskytovaní plnenia na základe Zmluvy a pri realizácii predmetu Zmluvy.

* 1. V súvislosti s realizáciou predmetu plnenia, ktorý je uvedený v bode 1 Preambuly a v Zmluve a bez ohľadu na ktorékoľvek ustanovenie/nia tejto Dohody má Objednávateľ podľa svojho uváženia právo nakladať so všetkými výstupmi a dokumentmi súvisiacimi s predmet plnenia od spoločnosti **xy..** (v akejkoľvek forme: písomná, CD nosič, atď.), a to bez akéhokoľvek obmedzenia/ní (najmä časového, vecného, územného, funkčného), akýmkoľvek spôsobom a na akýkoľvek účel za podmienky dodržania licenčných podmienok SW tretích strán, resp. GPL pri open-source dodávaných ako súčasť riešenia. Objednávateľ má právo postúpiť práva uvedené v predchádzajúcej vete na tretie osoby. Právo na neobmedzené nakladanie práv Objednávateľa s výstupmi spoločnosti **xy.** a na postúpenie týchto práv sa vzťahuje na výstupy ako celky alebo na ktorékoľvek ich časti. Poplatok za udelenie práv je súčasťou odplaty za realizáciu predmetu plnenia. Práva vyplývajúce z tohto bodu týkajúce sa predmet plnenia od spoločnosti **xy** uvedenej v Preambule tejto Dohody, zostávajú Objednávateľovi zachované aj po zániku tejto Dohody.
1. **DEFINÍCIA DÔVERNEJ INFORMÁCIE A PREDMET DOHODY**

V zmysle tejto Dohody sa za „**dôvernú informáciu a predmet tejto Dohody“** považuje:

* 1. akákoľvek informácia/dáta, o ktorej možno vzhľadom na jej povahu a obsah predpokladať, že na ochrane jej dôvernosti majú strany záujem, ktorá nie je bežne dostupná v obchodných kruhoch, má skutočnú alebo aspoň potenciálnu materiálnu alebo nemateriálnu hodnotu, má byť podľa vôle Objednávateľa utajená a Objednávateľ zodpovedajúcim spôsobom jej utajenie zabezpečuje. Strana, ktorej boli takéto dôverné informácie/dáta poskytnuté sa podpisom tejto Dohody zaväzuje, že s poskytnutými dôvernými informáciami bude nakladať ako s vlastným obchodným tajomstvom, pričom Strany sa výslovne dohodli, že poskytnuté dôverné informácie/dáta podliehajú vždy mlčanlivosti bez ohľadu na to, či ako také boli explicitne označené alebo nie (čo však nevylučuje možnosť ich zvýšenej ochrany v prípade záujmu Objednávateľa).
	2. za dôvernú informáciu/dáta sa považuje každá informácia/dáta alebo časť informácie/dát (spĺňajúca definíciu podľa bodu 2.1 tejto Dohody) vzťahujúcej sa k predmetu plnenia, alebo s ňou súvisiaca bez ohľadu na formu zachytenia takej informácie, preto sa rovnaká ochrana a utajenie poskytuje informáciám zachyteným na hmotnom, ako aj nehmotnom substráte, ďalej informáciám vyjadreným ústne alebo písomne bez ohľadu na
	to, či sú ako dôverné aj výslovne označené.
	3. „Dôvernou informáciou/dátami“ nie je:
		1. informácia/dáta, ktorá je všeobecne známa alebo sa stala všeobecne známou inak ako porušením Dohody zmluvnou Stranou, alebo sa stala všeobecne známou v dôsledku konania tretej strany,
		2. informácia/dáta, ktorá bola nezávisle vyvinutá,
		3. informácia/dáta, ktorá bola Strane poskytnutá treťou stranou a druhá Strana sa dôvodne domnieva, že ju môže použiť a že tretia strana ju získala oprávnene a v súlade s Dohodou,
		4. informácia/dáta, ktorú je Strana donútená poskytnúť na základe zákona alebo právoplatného rozhodnutia orgánu verejnej správy za predpokladu, že:
			1. bez zbytočného meškania písomne, telefonicky alebo faxom informuje druhú Stranu
			o možnosti, že bude nútená poskytnúť informáciu podľa bodov 2.1, 2.2 tejto definície,
			2. poskytne druhej Strane potrebnú súčinnosť pri obrane proti nútenému poskytnutiu
			informácie/dát podľa bodov 2.1 a 2.2 tejto definície,
			3. poskytne informáciu/dáta podľa bodov 2.1 a 2.2 tejto definície len v minimálnom nevyhnutnom
			a požadovanom rozsahu,
			4. informáciu/dáta, ktorú je povinná Strana zverejniť alebo sprístupniť podľa zákona
			č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
1. **OCHRANA „DÔVERNÝCH INFORMÁCIÍ“**
	1. Strany sa zaväzujú, že poskytnuté dôverné informácie/dáta použijú výhradne k účelu a cieľu, ku ktorému budú druhej Strane určené.
	2. Prijímajúca strana sa zaväzuje, že dôverné informácie/dáta bez predchádzajúceho písomného súhlasu Objednávateľa neposkytnú tretej strane, a to bez ohľadu na to, či bude medzi nimi uzatvorená dohoda, pokiaľ nie je v tejto Dohode uvedené inak. Za porušenie povinnosti podľa odseku 3.2 sa nepovažuje poskytnutie dôverných informácií/dát oprávnenému subjektu stranou tejto Dohody na základe povinnosti vyplývajúcej z platných právnych predpisov pre stranu tejto Dohody, ktorá informácie/dáta poskytuje.
	3. Strany sa zaväzujú, že budú dôverné informácie/dáta chrániť aspoň v takom rozsahu ako vlastné dôverné informácie/dáta, v žiadnom prípade však nie v menšom rozsahu ako je primeraný a obvyklý stupeň ochrany takýchto informácii/dát. Prijímajúca strana sa zaväzuje v rovnakom rozsahu zaviazať mlčanlivosťou svoje organizačné zložky, zamestnancov alebo riadiacich pracovníkov, prostredníctvom ktorých sa rokovania
	a Dohoda uskutočňujú, pričom za porušenie povinnosti týchto osôb zodpovedá Prijímajúca strana v plnom rozsahu.
	4. Prijímajúca strana sa ďalej zaväzuje počas doby platnosti tejto Dohody, ako aj po jej zániku, pokiaľ ju
	povinnosti mlčanlivosti Objednávateľ písomným vyhlásením nezbaví, chrániť dôverné informácie/dáta najmä pred:
		1. ich neoprávneným použitím, čím sa rozumie akékoľvek použitie dôvernej informácie/dát v rozpore s touto Dohodou,
		2. sprístupnením dôverných informácií/dát tretej strane,
		3. zverejnením alebo sprístupnením dôvernej informácie/dát, pokiaľ také zverejnenie alebo
		sprístupnenie nie je dané povinnosťou vyplývajúcou z platnej legislatívy,
		4. pred akýmkoľvek iným neoprávneným zverejnením, sprístupnením, stratou, odcudzením, zničením, rozširovaním, rozmnožovaním, náhodným či iným poškodením či iným neoprávneným využívaním alebo spracovaním.
	5. Prijímajúca strana je oprávnená poskytnúť alebo sprístupniť dôvernú informáciu/dáta bez predchádzajúceho písomného súhlasu Objednávateľa len na základe právoplatného rozhodnutia orgánu štátnej moci. Prijímajúca strana je povinná o uvedenej skutočnosti bezodkladne informovať Objednávateľa, ak jej v tom nebráni zákonné obmedzenie.
	6. Po zániku tejto Dohody je Prijímajúca strana povinná vrátiť Objednávateľovi všetky kópie, záznamy zachytené na nosičoch dát či iných médiách, poskytnuté dokumenty a podklady a celú dokumentáciu prináležiacu Objednávateľovi. Prijímajúca strana nesmie dôverné informácie/dáta využívať mimo predmetu objednávky. Táto povinnosť platí bez časového obmedzenia aj po zániku tejto Dohody.
	7. Strany sa zaväzujú dodržiavať právne predpisy vzťahujúce sa k ochrane dôverných informácií/dát, obchodnému tajomstvu, ochrane osobných údajov, ako aj všetky právne predpisy, ktorými sú viazané.
	8. Prijímajúca strana zabezpečí poučenie svojich zamestnancov a všetkých osôb, ktoré v rámci predmetu plnenia budú mať prístup k poskytnutým informáciám/dátam Objednávateľa, a to najmä s dôrazom na povinnosť zachovávania mlčanlivosti a možné sankcie za porušenie tejto mlčanlivosti. Povinnosť mlčanlivosti o poskytnutých informáciách/dátach, s ktorými Prijímajúca strana pri plnení Zmluvy príde do styku, trvá aj po skončení zmluvného vzťahu s Objednávateľom. Za porušenie povinnosti zachovávania mlčanlivosti zo strany zamestnancov a všetkých osôb, ktoré v rámci predmetu plnenia budú mať prístup k poskytnutým informáciám/dátam Objednávateľa zodpovedá Prijímajúca strana.
	9. Zmluvné strany sú si vedomé, že v súvislosti s touto Dohodou alebo v súvislosti s výkonom predmetu plnenia môžu byť Prijímajúcej strane sprístupnené informácie/dáta obsahujúce aj osobné údaje, na ktoré sa vzťahuje ochrana podľa Nariadenia Európskeho parlamentu a rady EU 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (ďalej len „Nariadenie GDPR“) a zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len ,,Zákon“), preto sa zaväzujú prijať primerané opatrenia na ich ochranu v súlade s dosiahnutím účelu, ktorý vyplýva z predmetnej Zmluvy a z tejto Dohody. V prípade sprístupnenia informácii/dát, ktoré obsahujú osobné údaje Objednávateľ vyhlasuje, že disponuje všetkými zákonnými oprávneniami potrebnými na ich sprístupnenie Prijímajúcej strane.
	10. Prijímajúca strana sa zaväzuje predovšetkým, no nielen:

a) iba pri výnimočných a nevyhnutných dôvodoch požadovať od Objednávateľa prístup k osobným
údajom, spracúvaným v informačných systémoch Objednávateľa, a to len v prípade, že inak nie je možné splniť predmet Zmluvy. Objednávateľ v takýchto prípadoch umožní prístup k osobným údajom spracúvaným v jej informačných systémoch výlučne na pracovisku Objednávateľa.

b) v prípade umožnenia prístupu k osobným údajom Objednávateľa konať v súlade s dobrými mravmi a spôsobom, ktorý neodporuje Nariadeniu GDPR, Zákonu ani iným všeobecne záväzným právnym predpisom ani ich neobchádzať.

1. **NAKLADANIE S PREDMETOM OCHRANY**
	1. Prijímajúce strany sa zaväzujú použiť poskytnuté informácie/dáta tvoriace predmet ochrany v súlade s čl. 2 Dohody a výlučne za účelom definovaným v jej Preambule.
	2. Poskytnutím informácií/dát tvoriacich predmet ochrany v zmysle čl. 2 Dohody žiadna zo Strán v žiadnom prípade neprevádza a ani nemá v úmysle previesť majetkové či iné práva k akýmkoľvek predmetom duševného vlastníctva, ktoré vyplývajú, alebo by mohli vyplynúť z poskytnutých informácií/dát.
	3. V prípade, ak Prijímajúca strana akýkoľvek záväzok mlčanlivosti poruší, zodpovedá Objednávateľovi za
	takto vzniknutú preukázanú škodu v celom rozsahu. V prípade, ak by na základe právneho predpisu, súdneho alebo iného rozhodnutia alebo akejkoľvek inej skutočnosti vznikla v súvislosti s porušením povinností podľa tejto Dohody povinnosť uhradiť vzniknutú škodu, zaväzuje sa Prijímajúca strana túto škodu uhradiť namiesto Objednávateľa, avšak len v prípade ak povinnosť plnenia Objednávateľa vznikla v súvislosti s preukázaným zavineným konaním Prijímajúcej strany, ktorým došlo k porušeniu jej povinností podľa tejto Dohody. Pokiaľ by Prijímajúca strana túto povinnosť nesplnila a musel by ju splniť Objednávateľ, má Objednávateľ právo domáhať sa splnenia záväzku na príslušnom súde. Týmto nie je dotknutá zodpovednosť Prijímajúcej strany za ochranu osobných údajov podľa osobitného predpisu.
	4. Prijímajúca strana je povinná oznámiť Objednávateľovi každú neoprávnenú manipuláciu s informáciami/dátami tvoriacimi predmet ochrany na svojej strane alebo na strane inej osoby ihneď potom, ako túto skutočnosť zistí a zaväzuje sa vyvinúť v spolupráci s Objednávate maximálne úsilie na to, aby sa odstránili následky takejto neoprávnenej manipulácie, aby sa zabránilo ďalšej neoprávnenej manipulácii a tiež sa zabezpečili a obnovili všetky opatrenia potrebné na ochranu informácií/dát tvoriacich predmet ochrany v zmysle tejto dohody.
	5. Prijímajúca strana nie je oprávnená poskytnúť informácie/dáta tvoriace predmet ochrany inej osobe, ak nie
	 je v tejto Dohode ustanovené inak.
	6. Ak Prijímajúca strana je nútená sprístupniť informácie/dáta tvoriace predmet ochrany na dosiahnutie účelu a cieľu poskytnutia informácií/dát tvoriacich predmet ochrany ďalšej osobe, je povinná oboznámiť všetky tieto osoby, so svojimi povinnosťami a záväzkami prevzatými touto Dohodou a zaviazať ich na dodržiavanie obmedzení používania informácií/dát tvoriacich predmet ochrany v rovnakom rozsahu v akom sa vzťahujú na Prijímajúcu stranu podľa tejto Dohody. Prijímajúca strana je povinná vopred oznámiť Objednávateľovi údaje o každej osobe, či už fyzickej alebo právnickej, ktorej dôverné informácie poskytla a vopred si vyžiadať jej písomný súhlas s takýmto poskytnutím.
	7. V prípade porušenia záväzku mlčanlivosti osobami, ktorým Prijímajúca strana informácie/dáta tvoriace predmet ochrany podľa tejto Dohody sprístupnila/poskytla zodpovedá Prijímajúca strana rovnako ako v ods.
	4.3 tohto článku.
2. **PRÁVA K DÔVERNÝM INFORMÁCIÁM**
	1. Okrem prípadov uvedených v tejto Dohode, všetky dôverné informácie/dáta ostávajú vo vlastníctve Objednávateľa a žiadne oprávnenie alebo iné práva vzťahujúce sa k dôverným informáciám/dátam nie sú udelené alebo prevedené na Prijímajúcu stranu. Na základe písomnej žiadosti je Prijímajúca strana povinná vrátiť Objednávateľovi všetky hmotné substráty so zachytenými dôvernými informáciami/dátami, o ktorých vrátenie Objednávateľ požiadal, vrátane všetkých súvisiacich dôverných informácií/dát, najmä, nie však výlučne, počítačových programov, dokumentácie, poznámok, plánov, náčrtov, kópií atď.
3. **PLATNOSŤ A ÚČINNOSŤ DOHODY**
	1. Strany sa dohodli, že táto Dohoda nadobúda platnosť podpisom tou Stranou, ktorá ju podpíše ako posledná v poradí a účinnosť dňom nasledujúcim po jej zverejnení v Centrálnom registri zmlúv. Účinnosť Dohody nie je časovo obmedzená a ani viazaná na Zmluvu. Prijímajúca strana podpisom tejto Dohody dáva výslovný súhlas so zverejnením celého znenia tejto Dohody a jej prípadných dodatkov v Centrálnom registri zmlúv, vedenom Úradom vlády SR.
	2. Pokiaľ v tejto Dohode nie je uvedené inak, oprávnenie nakladať s dôvernými informáciami v zmysle tejto Dohody zaniká po splnení účelu tejto Dohody s prihliadnutím na článok 6. Ukončenie platnosti tejto Dohody však nemá žiadny vplyv na záväzok Strán chrániť a utajovať dôverné informácie/dáta získané počas existencie Dohody a to ani po jej zániku, a to bez časového obmedzenia, až do doby než sa dôverné informácie/dáta stanú všeobecne známymi za predpokladu, že sa tak nestane v dôsledku porušenia
	povinnosti Prijímajúcej strany.
4. **ZÁVEREČNÉ USTANOVENIA**
	1. Táto Dohoda je vyhotovená v piatich 5) rovnopisoch so silou originálu, pričom Objednávateľ obdrží štyri (4) rovnopisy, Prijímajúca strana jeden (1 rovnopis.
	2. Strany súhlasia, aby sa ustanovenia tejto Dohody, ktoré sú alebo sa stanú na základe zmeny právnych
	noriem, rozhodnutia súdu alebo iného obdobného orgánu nevynútiteľné, neaplikovateľné, neplatné alebo nezákonné automaticky zmenili tak, aby spĺňali minimálne požiadavky rozhodujúceho právneho poriadku
	a boli v súlade s účelom tejto Dohody a mali obdobný právny a obchodný zmysel, pričom ostatné ustanovenia Dohody nie sú týmto nijako dotknuté.
	3. Túto Dohodu možno meniť len na základe písomných očíslovaných dodatkov k Dohode podpísaných zástupcami Strán.
	4. Táto Dohoda je uzavretá ako inominátna zmluva podľa § 269 ods. 2 zákona č. 513/1991 Zb. Obchodný zákonník v znení neskorších predpisov a ostatných právnych predpisov platných v Slovenskej republike s vylúčením aplikácie ustanovení dispozitívnej povahy, pokiaľ by ich aplikácia zmenila alebo mohla zmeniť
	účel a význam tejto Dohody.
	5. Strany Dohody sa zaväzujú riešiť prípadné spory vyplývajúce z tejto Dohody prednostne formou dohody (zmieru) prostredníctvom svojich oprávnených zástupcov. V prípade, že sa spor nevyrieši zmierom, je
	hociktorá zmluvná strana oprávnená požiadať o rozhodnutie príslušný súd na území Slovenskej republiky.
	6. Na dôkaz súhlasu s obsahom tejto Dohody ju zástupcovia Strán potvrdzujú svojimi podpismi.
	7. Osoby, ktoré túto Dohodu podpisujú nižšie vyhlasujú, že sú oprávnené konať za príslušnú Stranu v rozsahu potrebnom na uzavretie tejto Dohody.

|  |  |  |
| --- | --- | --- |
| V Bratislave dňa  |  | V Bratislave dňa |
|  |  |  |
| za Objednávateľ |  | za Prijímajúcu stranu |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Veronika Gmiterko, MBAgenerálna tajomníčka služobného úradu |  | Meno priezviskoKonateľ XY  |